Predkladacia správa


Materiál „Správa o účasti delegácie Slovenskej republiky na 26. svetovom poštovom kongrese v Istanbule 2016 a záverečných dokumentoch a ich implementácii v podmienkach Slovenskej republiky“ sa predkladá na základe uznesenia vlády Slovenskej republiky č. 371 zo 7. septembra 2016. 
Delegácia Slovenskej republiky sa zúčastnila na 26. svetovom  poštovom kongrese v Istanbule v dňoch 19. 9. – 7. 10. 2016 (ďalej len „kongres“). Účasť delegácie Slovenskej republiky na kongrese, ktorý je najvyšším orgánom Svetovej poštovej únie, vyplynula z členstva Slovenskej republiky vo Svetovej poštovej únii, ktorá je špecializovanou organizáciou OSN. 



Na kongrese boli prerokované najmä návrhy na zmeny Aktov Svetovej poštovej únie a boli schválené nasledujúce záverečné dokumenty:

· Deviaty dodatkový protokol k Ústave Svetovej poštovej únie

· Prvý dodatkový protokol ku Generálnemu poriadku Svetovej poštovej únie a jeho príloha Rokovací poriadok kongresu,

· Svetový poštový dohovor a jeho záverečný protokol,
· Dohoda o poštových platobných službách a jej záverečný protokol.

Uvedené medzivládne zmluvy – Akty Svetovej poštovej únie, schválené plenárnou schôdzou kongresu, podpísal generálny konzul Slovenskej republiky  v Istanbule Jozef Šesták s výhradou ich ratifikácie. Začiatok ich platnosti schválil kongres na 1. 1. 2018. Prijaté dokumenty budú predložené na ratifikáciu po ich úradnom oznámení Medzinárodným úradom Svetovej poštovej únie. 

Kongres súčasne schválil rezolúcie, odporúčania a deklarácie, podľa ktorých budú pri plnení úloh postupovať stále orgány Svetovej poštovej únie a jej členské krajiny v nasledujúcom období do riadneho kongresu v roku 2020. Toto obdobie bude  rozdelené na dve etapy predelené konaním mimoriadneho kongresu v roku 2018, a to z dôvodu naliehavosti prijať rozhodnutia potrebné na dokončenie procesu reformy. 

Materiál je nelegislatívnej povahy, nemá finančný, ekonomický, environmentálny vplyv, ani vplyv na zamestnanosť a podnikateľské prostredie.

V zmysle smernice a metodického pokynu na prípravu a predkladanie materiálov na rokovanie vlády Slovenskej republiky materiál nebol vzhľadom na svoj informatívny charakter predmetom medzirezortného pripomienkového konania.

